Nacionalni stadion u Pekingu

Nacionalni stadion u Pekingu (kin. 北京國家體育場) takođe poznat i kao „Ptičje gnezdo“ (kin. 鳥巢) je zdanje na kome su se održale ceremonije otvaranja i zatvaranja Olimpijskih igara 2008. godine kao i mnoga takmičenja za vreme Igara. Temelji su počeli da se postavljaju 24. decembra 2003. godine. U februaru sledeće godine postavljeno je 100 nosećih stubova. Posle dve godine počelo je sklapanje čelične konstrukcije, a u novembru 2007. počela je unutrašnja dekoracija stadiona. U januaru 2008. postavljeno je 80.000 sedišta. Prvi posetioci na „gnezdo“ su stigli 18. aprila a stadion je završen 28. juna. „Ptičje gnezdo“ zauzima površinu od 97.000 m². Sem postojećih 80.000, za igre je postavljeno i 11.000 privremenih sedišta. Nalazi se na "Carskoj osi" u liniji sa nekim od najznačajnijih građevina u Pekingu, kao što su Zabranjeni grad i trg Tjenanmen. Čelična konstrukcija je teška 40.000 tona. Dužina stadiona je 333, a širina (istok—zapad) 294 metra. Objekat je visok 69 metara. U blizini ovog objekta nalazi se i Nacionalni centar za vodene sportove „Vodena kocka“. Napomene i reference